**แผนพัฒนาบุคลากรองค์การบริหารส่วนตำบลดอน**

**ประจำปีงบประมาณ พ.ศ. ๒๕๖4**

**ส่วนที่ ๑**

**นโยบายการบริหารทรัพยากรมนุษย์ ขององค์การบริหารส่วนตำบลดอน**

 องค์การบริหารส่วนตำบลดอน เป็นองค์การบริหารส่วนตำบลขนาดกลาง มีการแบ่งโครงสร้างส่งราชการออกเป็น ๕ ส่วนราชการ ประกอบด้วย สำนักงานปลัด กองคลัง กองการศึกษา ศาสนา และวัฒนธรรม กองช่าง และกองสวัสดิการสังคม ซึ่งแต่ละส่วนราชการได้กำหนดกรอบอัตรากำลังและตำแหน่งที่ใช้ในการปฏิบัติงานตามแผนอัตรากำลัง ๓ ปี ประจำปีงบประมาณ พ.ศ. ๒๕๖4 – ๒๕๖6 และเพื่อให้การปฏิบัติงานในแต่ละส่วนราชการเป็นไปตามอำนาจหน้าที่อย่างมีประสิทธิภาพ จึงมีความจำเป็นอย่างยิ่งที่จะต้องใช้บุคลากรที่มีความรู้ความชำนาญหรือเชี่ยวชาญเฉพาะด้านในการปฏิบัติหน้าที่ ดังนั้น จึงต้องมีการกำหนดแนวทางในการพัฒนาบุคลากรให้สอดคล้องกับภารกิจและอำนาจหน้าที่ขององค์กร เพื่อที่จะสามารถแก้ไข ปรับปรุง และพัฒนาการปฏิบัติงานขององค์การบริหารส่วนตำบลดอนได้อย่างมีประสิทธิภาพ

 ประกาศคณะกรรมการกลางพนักงานส่วนตำบล (ก.อบต.) ลงวันที่ ๑๕ พฤศจิกายน พ.ศ. ๒๕๔๕ เรื่องหลักเกณฑ์และเงื่อนไขเกี่ยวกับการบริหารงานบุคคลขององค์การบริหารส่วนตำบล ได้กำหนดให้องค์การบริหารส่วนตำบล จัดทำแผนพัฒนาพนักงานส่วนตำบล เพื่อพิจารณาถึงความจำเป็นในการพัฒนาพนักงานส่วนตำบลตำแหน่งต่าง ๆ ทั้งในด้านตัวบุคคลและตามตำแหน่งที่ได้กำหนดไว้ในแผนพัฒนาอัตรากำลัง ๓ ปี

 ทั้งนี้ การพัฒนาบุคลากรต้องพัฒนาในเรื่องที่จำเป็นทั้ง ๕ ด้าน ดังต่อไปนี้

 ๑. ด้านความรู้ทั่วไปในการปฏิบัติงาน ได้แก่ ความรู้ที่เกี่ยวข้องกับการปฏิบัติงานโดยทั่วไป เช่น ระเบียบ กฎหมาย นโยบายสำคัญของรัฐบาล โครงสร้างของระบบงาน

 ๒. ด้านความรู้และทักษะเฉพาะของงานในแต่ละตำแหน่ง ได้แก่ ความรู้ความสามารถในการปฏิบัติงานของตำแหน่งหนึ่งตำแหน่งใดโดยเฉพาะ เช่น งานฝึกอบรม งานด้านช่าง งานด้านพัสดุ งานด้านการเงินและบัญชี

 ๓. ด้านการบริหาร ได้แก่ รายละเอียดเกี่ยวกับการบริหารงานและการบริการประชาชน เช่น การวางแผนงาน การมอบหมายงาน การจูงใจ การประสานงาน การบริหารทรัพยากรและงบประมาณ

 ๔. ด้านคุณสมบัติส่วนตัว ได้แก่ การเสริมสร้างบุคลิกภาพที่ดี สามารถปฏิบัติงานรวมกับผู้อื่นได้อย่างมีประสิทธิภาพ การบริการเป็นเลิศ เช่น มนุษย์สัมพันธ์ในการทำงาน การสื่อสารและการสื่อความหมาย การเสริมสร้างสุขภาพอนามัย

 ๕. ด้านศีลธรรม คุณธรรมและจริยธรรม ได้แก่ การพัฒนาคุณธรรมและจริยธรรมในการปฏิบัติงาน เช่น จริยธรรมในการทำงาน การพัฒนาคุณภาพชีวิต เพื่อประสิทธิภาพในการปฏิบัติงานและความสุขในการทำงาน

 โดยมีขั้นตอนในการดำเนินการพัฒนา ดังต่อไปนี้

 ๑. เตรียมการและวางแผน

 ๒. การดำเนินการพัฒนา

 ๓. การติดตามและการประเมินผล

 ดังนี้ เพื่อให้สอดคล้องกับแนวทางดังกล่าว องค์การบริหารส่วนตำบลดอนจึงได้จัดทำแผนพัฒนาบุคลากร ประจำปีงบประมาณ พ.ศ. ๒๕๖4 ขึ้น เพื่อใช้เป็นแนวทางในการพัฒนาพนักงานส่วนตำบล และพนักงานจ้าง รวมทั้งเป็นเครื่องมือในการบริหารงานบุคคลขององค์การบริหารส่วนตำบลดอนให้บรรลุวัตถุประสงค์ เป้าหมายที่วางไว้ อีกทั้งยังเป็นการพัฒนาบุคลากร เพื่อเพิ่มพูนความรู้ความสามารถ ทักษะและทัศนคติที่ดี คุณธรรม จริยธรรม ส่งผลให้การปฏิบัติหน้าที่ราชการ การบริการประชาชน เป็นไปอย่างมีประสิทธิภาพ และเกิดประโยชน์สูงสุดแก่ทางราชการ

 ทั้งนี้ องค์การบริหารส่วนตำบลดอน ได้กำหนดวิสัยทัศน์ พันธกิจ และยุทธศาสตร์การพัฒนาไว้ดังนี้

 วิสัยทัศน์

 บุคลากรองค์การบริหารส่วนตำบลดอนมีศักยภาพรอบด้าน และพร้อมปฏิบัติงานอย่างมีประสิทธิภาพเพื่อประโยชน์สูงสุดของประชาชน

 พันธกิจ

 ๑. พัฒนาบุคลากรให้มีสมรรถนะ ทักษะ ความรู้ความสามารถและความเชี่ยวชาญในงาน

 ๒. ส่งเสริมการพัฒนาอย่างต่อเนื่อง และการเรียนรู้อย่างยั่งยืน

 ยุทธศาสตร์การพัฒนา

 ยุทธศาสตร์ที่ ๑ การพัฒนาศักยภาพบุคลากรให้เป็นมืออาชีพในการปฏิบัติงาน

 ตัวชี้วัด : จำนวนโครงการต่อคนต่อปีที่บุคลากรเข้าร่วมโครงการ

 เป้าหมาย : อย่างน้อย ๑ โครงการต่อคนต่อปี

 ยุทธศาสตร์ที่ ๒ การพัฒนาคุณภาพชีวิตเพื่อการทำงานอย่างมีความสุข

 ตัวชี้วัดที่ ๑ : จำนวนโครงการต่อคนต่อปีที่บุคลากร องค์การบริหารส่วนตำบลดอนเข้าร่วมกิจกรรม

 เป้าหมาย : อย่างน้อย ๒ กิจกรรมต่อคนต่อปี

 ตัวชี้วัดที่ ๒ : ระดับความผาสุก ความพึงพอใจและแรงจูงใจในการปฏิบัติงานของบุคลากร

 เป้าหมาย : ร้อยละ ๘๐ ของบุคลากรมีความผาสุก ความพึงพอใจและแรงจูงใจในการปฏิบัติงาน

**ส่วนที่ ๒**

**วัตถุประสงค์และเป้าหมายการพัฒนา**

**วัตถุประสงค์**

 ๑. เพื่อเป็นการพัฒนาและเพิ่มพูนความรู้ ทักษะ ทัศนคติที่ดี คุณธรรม จริยธรรมของบุคลากร องค์การบริหารส่วนตำบลดอน ในการปฏิบัติงานราชการและบริการประชาชนได้อย่างมีประสิทธิภาพ

 ๒. เพื่อใช้เป็นแนวทางในการดำเนินการจัดการฝึกอบรมและพัฒนาบุคลากรขององค์การบริหารส่วนตำบลดอน

 ๓. เพื่อเป็นแนวทางให้ผู้บริหารใช้เป็นเครื่องมือในการดำเนินงานพัฒนาบุคลากรขององค์การบริหารส่วนตำบลดอน

**เป้าหมาย**

 ๑. เป้าหมายเชิงปริมาณ

 บุคลากรในสังกัดองค์การบริหารส่วนตลดอน อันประกอบด้วย พนักงานส่วนตำบล และพนักงานจ้างทุกคนได้รับการพัฒนา เพิ่มพูนความรู้ความสามารถ ทักษะ และความเชี่ยวชาญในการปฏิบัติงานอย่างน้อย ๑ ครั้งต่อคนต่อปี และพนักงานส่วนตำบล และพนักงานจ้างทุกคน ได้เข้าร่วมโครงการพัฒนาคุณธรรมและจริยธรรมในการปฏิบัติงานอย่างน้อย ๒ กิจกรรมต่อคนต่อปี

 ๒. เป้าหมายเชิงคุณภาพ

 บุคลากรในสังกัดองค์การบริหารส่วนตำบลดอนทุกคนได้รับการพัฒนา เพิ่มพูนความรู้ความสามารถ ทักษะ ความเชี่ยวชาญ คุณธรรมและจริยธรรมในการปฏิบัติงาน และสามารถนำความรู้ที่ได้รับมาใช้ประโยชน์ในการปฏิบัติงานได้อย่างมีประสิทธิภาพ